Companii

AFP/Mediafax Foto

Factura achitată anul trecut de România pentru gazele ruseşti importate prin intermediari de la Gazprom a fost de 117 milioane de dolari, de peste patru ori mai mică decât cea din 2013 şi de 14 ori mai mică decât cea din 2008, an în care importurile ruseşti acopereau 23% din consum.

Ruşii spun că reculul înregistrat de industria chimică locală a fost principalul factor care a dus la scăderea cantităţilor.

„În anul 2014 Gazprom Export a livrat 0,32 miliarde de metri cubi în România, în 2013 1,19 miliarde de metri cubi. Această scădere a fost cauzată de mai mulţi factori, printre care se numără condiţiile deteriorate din economia românească. Industria chimică era unul dintre principalii consumatori de gaz rusesc, dar anul trecut multe dintre combinatele chimice s-au confruntat cu dificultăţi financiare“, au declarat surse din cadrul Gazprom.

Importanţa gazelor ruseşti în coşul de consum s-a redus şi ea semnificativ în perioada crizei. De exemplu, în anul 2008 gazul importat de România de la Gazprom avea o pondere de 23% în consumul total, pentru ca anul trecut aceasta să scadă la 2,6%.